**NÁRODNÁ RADA SLOVENSKEJ REPUBLIKY**

IX. volebné obdobie

**133**

**NÁVRH**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 57/2018 Z. z. o regionálnej investičnej pomoci a o zmene a doplnení niektorých zákonov v znení neskorších predpisov**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 57/2018 Z. z. o regionálnej investičnej pomoci a o zmene a doplnení niektorých zákonov v znení neskorších predpisov (ďalej len „návrh zákona“).

Návrh zákona vytvára legislatívne podmienky na uvedenie do praxe Oznámenie Komisie, Dočasný krízový a prechodný rámec pre opatrenia štátnej pomoci na podporu hospodárstva v dôsledku agresie Ruska proti Ukrajine, ktorý prijala Európska komisia okrem iného, s cieľom dodatočnej podpory investícií v odvetviach strategických pre prechod na klimaticky neutrálne hospodárstvo (bod 2.8. Oznámenia). Súčasne podľa bodu 93. Oznámenia, Európska komisia uplatňuje toto Oznámenie od 9. marca 2023. Európska komisia uplatňuje ustanovenia tohto Oznámenia na všetky opatrenia notifikované od 9. marca 2023, ako aj na opatrenia notifikované pred týmto dátumom.

V podmienkach Slovenskej republiky sa regionálna investičná pomoc poskytuje na základe a za podmienok upravených zákonom č. 57/2018 Z. z. o regionálnej investičnej pomoci a o zmene a doplnení niektorých zákonov v znení neskorších predpisov. Rovnako to platí aj pre podporu investícií v odvetviach strategických pre prechod na klimaticky neutrálne hospodárstvo, ktorú je možné poskytovať len za podmienok ustanovených zákonom.

Návrh zákona poskytuje priestor pre uchádzanie sa o mimoriadnu investičnú pomoc v prípade väčšieho množstva počiatočných investícií. To vytvára predpoklad pre podporu a vznik väčšieho množstva pracovných príležitostí.

Naliehavosť prijatia návrhu zákona v skrátenom legislatívnom konaní vyplýva zo skutočnosti, že Ministerstvo hospodárstva Slovenskej republiky aktuálne vedie rokovania s niekoľkými investormi strategického významu, ktorí zvažujú umiestnenie svojej investície na území Slovenskej republiky, pričom svoje rozhodnutie podmieňujú vysokou mierou právnej istoty vo vzťahu k mimoriadnej investičnej pomoci. Slovenská republika v porovnaní s viacerými inými krajinami takúto úpravu ešte nemá zavedenú, čo znižuje jej konkurencieschopnosť v rokovaniach. Skrátené legislatívne konanie sa navrhuje z dôvodu značných hospodárskych škôd, ktoré Slovenskej republike hrozia v prípade, ak návrh zákona nebude prijatý v čo najskoršom termíne a Slovenská republika príde potenciálne o investície vo výške niekoľkých miliárd eur.

Na základe uvedených skutočností a z dôvodu, že v prípade čo najskoršieho neuplatňovania Oznámenia hrozia štátu značné hospodárske škody, je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o návrhu zákona.

V Bratislave 10. januára 2024

**Robert Fico**

predseda vlády Slovenskej republiky

**Denisa Saková**

podpredsedníčka vlády

a ministerka hospodárstva Slovenskej republiky